text: Intet kriminelt bag død dreng i barnevogn
  23 maj 2011 kl. 10.43
  Ligsyn viser, at der ikke ligger en forbrydelse bag i sag, hvor en lille dreng blev fundet død i en barnevogn.
  Det var en tragisk ulykke, da en dreng på halvandet år i torsdags døde i sin barnevogn hos sin dagplejemor i Broager ved Sønderborg.
  Det rykker ligsynet af den lille dreng ikke ved, oplyser stationsleder ved politiet i Sønderborg, Preben Westh.
  - Ligsynet er netop overstået, og der er ikke noget, der tyder på en forbrydelse, siger stationslederen.
  Den lille dreng blev torsdag eftermiddag fundet livløs i barnevognen af den chokerede dagplejer, der via en nabo fik tilkaldt en ambulance.
  Men trods flere genoplivningsforsøg blev drengen konstateret død ved ankomsten til Sønderborg Sygehus.
  I sagen har det været nævnt, at en sele i barnevognen kan have forårsaget barnets død, men det vil politiet efter ligsynet ikke kommentere.
  Efter mandagens ligsyn overvejer myndighederne i samråd med familien nu, om der skal laves en egentlig obduktion af barnet for at fastslå dødsårsagen.
  